संगरिया.(हनुमानगढ़). गांव ढाबां में सोमवार रात 1.30 को एटीएम लूट कर भाग रहे गिरोह को संगरिया पुलिस ने 37 मिनट में ही पुलिस ने पकड़ लिया। हालांकि लुटेरों को पकड़ने के लिए आगे हरियाणा पुलिस ने भी नाकाबंदी कर रखी थी।
लुटेरों ने पुलिस टीम पर फायरिंग भी की पर पुलिस ने उन्हें तेजाखेड़ा के पास पकड़ लिया। गिरोह में कुल सात सदस्य हैं और इनसे लूट की 12 वारदातों का खुलासा हुआ है। लूट गिरोह में पुलिस ने कुल सात जनों को गिरफ्तार किया है। एसपी गौरव यादव ने बताया कि गिरोह सरगना गोवर्द्धन उर्फ बादल (20 वर्ष) पुत्र रिछपाल निवासी नगराना संगरिया, पवन कुमार (30 वर्ष) पुत्र ओमप्रकाश निवासी रतनपुरा संगरिया का करने वाला है। इसके अलावा पांच अन्य लोग प्रभजोतसिंह (28 वर्ष) पुत्र बलकरणसिंह निवासी वजीतपुरा पीएस भाववाला पंजाब, अशोक कुमार (31 वर्ष) पुत्र श्यामलाल व जगसीरसिंह (23 वर्ष) पुत्र सुखदेवसिंह, साहिल (20 वर्ष) पुत्र पुष्कराज निवासी खूबण पीएस भाववाला पंजाब और प्रकाशसिंह (24 वर्ष) पुत्र महेंद्रसिंह निवासी 4 डीएलपी लीलांवाली हैं।
एसपी ने बताया कि प्रारंभिक पूछताछ में गिरोह के सदस्यों ने कई वारदातों को अंजाम देने की बात स्वीकार की है जबकि कई अन्य मामलों का खुलासा होने की उम्मीद है। रात करीब दो बजकर 50 मिनट पर पुलिस ने अपना मिशन पूरा किया।
यूं दिया वारदाता को अंजाम
लुटेरों ने ओबीसी शाखा के एटीएम गार्ड सिकंदर को रिवालवर दिखाकर धमकाया और गैस कटर से एटीएम काटकर कुछ नकदी निकाल ली लेकिन शेष रुपए एटीएम के दूसरे खाने में पड़े हुए थे जिसे आरोपियों ने तोड़ने के लिए करीब एक घंटे तक माथापच्ची करते रहे लेकिन कैश वाल्ट का लॉक नहीं खुला। इसी बीच गांव में ट्रक से बजरी उतार रहे ट्राले वालों ने बंद शटर के बावजूद एटीएम केबिन से आ रही आवाजों को सुनकर कंट्रोल रूम में फोन किया। फोन श्रीगंगानगर कंट्रोल रूम में मिल गया लेकिन सूचना हनुमानगढ़ पुलिस तक पहुंच गई।
इसके बाद संगरिया थाना ने तीन टीमें बनाकर गिरोह को पकड़ने के लिए निकले। पंजाब व हरियाणा की डबवाली पुलिस को भी सूचना देकर नाकाबंदी करवा दी गई। सीआई मोहरसिंह पूनियां अपनी निजी गाड़ी में थे। रात 2 बजकर 27 मिनट पर पुलिस टीम ढाबां पहुंची लेकिन पता लगा कि लुटेरे वहां से निकल चुके हैं। पुलिस की दो टीमें उनके पीछा लगाई गई और संगरिया थाना प्रभारी चौटाला की ओर से ढाबां को आने वाली रोड पर आए।
दूसरी टीम का नेतृत्व कर रहे एएसआई सीताराम ने एटीएम के गार्ड सिकंदर को साथ बैठाया और उसके बताए मार्ग पर आगे बढ़े। इस दौरान लुटेरों ने इस टीम पर फायर भी किए लेकिन पुलिस ने पीछा जारी रखा। गांव चौटाला के रास्ते पर नहर के पास लुटेरों की कार असंतुलित होकर पलट गई और पेड़ से टकरा गई। इसके बाद पुलिस ने कार में सवार पांचों युवकों को घेरे में लिया और गिरफ्तार कर लिया। बाकी दो लोगों को पकड़ने के लिए पुलिसकर्मियों ने गिरफ्तार किए गए लोगों के मोबाइल से ही फोन किया और खुद छिपकर बैठ गए।
दोनों लोग जैसे ही बाइक पर पहुंचे उन्हें भी पकड़ लिया गया। रात करीब दो बजकर 50 मिनट पर पुलिस ने अपना मिशन पूरा किया और सूचना मिलने के 38 मिनट के भीतर ही लुटेरों को काबू कर लिया गया। कार पलटने के दौरान घायल हुए तीन आरोपियों को संगरिया के सरकारी अस्पताल में भर्ती करवाया गया है जबकि चार जनों से पूछताछ जारी है।
लूट में उपयोग होने वाला सामान किया जब्त
पुलिस ने लूट गिरोह की कार से तलाशी के दौरान इंडेन कंपनी का रसोई गैस सिलेंडर, एक बड़ा ऑक्सीजन गैस गैस सिलेंडर, एक पीले रंग की पाईप, गैस कटर, लोहे की सब्बल, चार रॉड, पेचकस, एक खाली कारतूस, एक कंप्यूटर सीपीयू व कार के दस्तावेज जब्त कर लिए। इसके अलावा आरोपियों से एक रिवाल्वर और एक जिंदा कारतूस मिला।
आरोपियों के खिलाफ दो मामले दर्ज
पुलिस ने एएसआई सीताराम की रिपोर्ट पर आरोपियों के खिलाफ जानलेवा हमला करने और आर्म्स एक्ट के तहत मामला दर्ज किया है। पुलिस ने पांच जनों प्रभजोत सिंह, अशोक कुमार, जगसीर सिंह, साहिल पर मामला दर्ज किया। इसके अलावा ओबीसी बैंक के गार्ड सिकंदर बख्श की ओर से सात अज्ञात जनों पर धारा 395 के तहत मामला दर्ज किया गया। गार्ड ने बताया कि सोमवार मध्य रात्रि को उसकी कनपटी पर रिवाल्वर तानकर जान से मार देने की धमकी दी। आरोपियों ने गैस कटर सेे एटीएम लूटने का प्रयास किया।
अधिकतर सदस्य 20 से 25 साल उम्र के
आरोपियों की गिरफ्तारी के बाद प्रेस कांफ्रेंस के दौरान एसपी गौरव यादव ने बताया कि पकडे गए गिरोह ने अभी तक कुल 12 वारदातों को कबूला है। इसमें 11 जनवरी 2015 को लीलावाली गांव में स्थित एसबीआई बैंक में गैस कटर की मदद से लूट का प्रयास, नाथवाना पुलिस के पास शराब के ठेके से लूट, नगराना गांव के ठेके से शराब लूटने, 10 दिसंबर 2015 को नगराना के भगवती ईंट उद्योग के पास किरयाने के दुकान से 7200 रुपए व मोबाइल लूट, 15 दिसंबर 2015 नई धान मंडी में सुलभ कांप्लेक्स के पास स्थित दुकानदार मनोज गोयल से गल्ला लूटने का प्रयास, रतनपुरा से गैस कटर व गैस सिलेंडर चोरी, मानकसर गांव से गैस कटर व गैस सिलेंडर चोरी, सादुलशहर थाना क्षेत्र के खेरूवाला से एटीएम लूट, जंक्शन थाना क्षेत्र के गांव मक्कासर से एटीएम लूट व तोडफ़ोड़ व पक्कासारणा में दुकान तोडकऱ रुपए निकलाने और पंजाब के भुट्टीवाला में एटीएम में तोडफ़ोड़ की बात स्वीकार की है।
एसपी ने बताया कि गिरोह में अधिकतर सदस्य 20-25 साल के युवा है, जो जल्द अमीर बनने के लालच में वारदातों को अंजाम दे रहे हैं। उन्होंने कहा कि पंजाब व हरियाणा पुलिस से तालमेल बिठाकर ऐसी वारदातों पर अंकुश लगाया जाएगा। प्रेस कांफ्रेंस में एएसपी निर्मला बिश्नोई, डीएसपी आरडी स्वामी, थानाप्रभारी मोहरसिंह पूनियां आदि मौजूद रहे।
एसपी ने बताया कि गिरोह को पकडऩे वाले सीआई मोहरसिंह पूनियां, एएसआई सीताराम, कांस्टेबल राजेश भालोठिया, शैतानाराम, भागमल, ढाबां चौकी प्रभारी वेदप्रकाश कस्वां, कांस्टेबल सुरेंद्र कुमार, सुखचरण सिंह, विनोद लेघा को उचित पुरस्कार दिया जाएगा। इसके अलावा वारदात की सूचना देने वाले ग्रामीणों की पहचान गुप्त रखते हुए सम्मानित किया जाएगा। एसपी व अन्य अधिकारियों ने ढाबां में घटनास्थल का निरीक्षण भी किया।
हरियाणा पुलिस ने भी किया सहयोग
सोमवार रात को हुई कार्रवाई दौरान चौटाला पुलिस चौकी प्रभारी बलबीर सिंह के नेतृत्व में हरियाणा पुलिस की टीम भी मौके पर पहुंची और लुटेरों की धरपकड़ में सहयोग किया।
गिरफ्तारी के बाद डबवाली शहर थाना प्रभारी सुखदेव सिंह व सीआईए टीमें भी संगरिया पहुंची। पंजाब की पुलिस टीम ने भी संगरिया पहुंचकर अपने एरिया में हुए मामलों में सुराग तलाशे। उल्लेखनीय है कि डबवाली में चोर 26 दिसंबर को पीएनबी बैंक का एटीएम उखाड़कर ले गए थे। एटीएम में करीब साढ़े 14 लाख रुपए थे। इसके बाद 28 दिसंबर को फतेहाबाद के टोहाना में इसी प्रकार 17 लाख की लूट हुई थी। दोनों वारदातों में पुलिस को कोई सुराग नहीं मिला था। संगरिया में पकड़े गए गिरोह के पास भी गैस कटर मिलने से इस प्रकार की वारदातों के खुलासा होने की उम्मीद है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva awa_Deva hin_Deva hin_Deva